
Comisia pentru buget,

finanţe şi bănci

Bucureşti,   28.02.2002

Nr. 81

AVIZ

asupra propunerii legislative privind modificarea şi completarea Legii nr. 33/1996 privind repunerea în unele drepturi economice a locuitorilor Munţilor Apuseni
Cu adresa nr. 686 din 11 februarie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind modificarea şi completarea Legii nr. 33/1996 privind repunerea în unele drepturi economice a locuitorilor Munţilor Apuseni.
In urma examinării, în şedinţa din data de 28 februarie 2002, Comisia, cu unanimitate de voturi, a hotărât respingerea din următoarele considerente:

Potrivit art. 8 din Legea nr. 33/1996 materialul lemnos la care au dreptul familiile din Munţii Apuseni se plăteşte cu o reducere de 50% din preţul oficial stabilit de organele silvice, iar această reducere se suportă de la bugetul de stat.

Neindicarea sursei de finanţare contravine art. 137 alin. (5) din Constituţia României conform căruia “nici o cheltuială bugetară nu poate fi aprobată fără stabilirea sursei de finanţare”.

Totodată, art. 10 alin. (2) din Legea nr. 72/1996 privind finanţele publice, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

